
Deşi investitorii străini au ajuns să dețină jumătate din economia 


românească şi au aici printre cele mai bune randamente din UE, totuşi 
România, al şaselea cel mai mare stat al Uniunii Europene, este ocolită, de 


ani buni, de către investitorii străini, notează prof. Petrişor Peiu. 


Este acesta un paradox sau face parte din condiţia de mediocritate 
internaţională în care guvernele noastre se complac de câteva decenii 


încoace?, se întreabă Petrişor Peiu. 


„România, al şaselea cel mai mare stat al Uniunii Europene, este ocolită, 
de ani buni, de către investitorii străini. Deşi aceştia au ajuns să deţină, 
rapid şi uşor, jumătate din economia românească (după cifra de afaceri) şi 
au aici printre cele mai bune randamente din UE. Este acesta un paradox 


sau face parte din condiţia de mediocritate internaţională în care 


guvernele noastre se complac de câteva decenii încoace? Dacă până acum, 
mai cultivam ceva speranţe, ultimele clasamente europene ne indică cu 
claritate faptul că nici nu existăm, practic, ca jucător în economia 


continentală/globală. Alţii, prin jurul nostru, însă, au alt statut. 


În anul 2021, ultimul pentru care Eurostat a livrat date statistice 
comparative la nivelul Uniunii Europene, stocul total de investiţii străine 
din ţara noastră a atins pragul de 100 de miliarde de euro. Pentru noi pare 


mult, fiind cam o treime din PIB-ul nostru. 


În acelaşi an, totalul banilor investiţi în Ungaria era de 316 miliarde de 
euro, de trei ori mai mult decât la noi, într-o ţară(şi o economie) de două 
ori mai mică. În Cehia, discutăm despre 177 de miliarde de euro, pentru o 
economie cam la fel de mare ca a noastră. În Polonia, cifra ajunge la 240 
de miliarde de euro, la o economie mai mult decât dublă ca a noastră. În 
Bulgaria vorbim despre 50 de miliarde de euro, iar în Slovacia despre 52 
de miliarde de euro. Economia bulgară, pentru o corectă şi completă 
comparaţie, este de vreo trei ori mai mică decât a noastră, iar cea slovacă 


de vreo patru ori mai mică. 


La nivelul întregii Uniuni, cifra totală a investiţiilor din străinătate 
depăşeşte 14 000 de miliarde de euro. Nouă ne revine cam 0,7% din 
această sumă, ungurilor 2,2%, polonezilor 1,7%, cehilor 1,26%, iar 


bulgarilor şi slovacilor câte 0,3%. 


Deşi poate părea paradoxal, cele mai importante stocuri de investiţii 
străine se regăsesc în cele mai bogate şi performante ţări europene, nu în 
cele mai mari. Campion absolut este Olanda, care se bucură de un stoc de 
peste 3 800 de miliarde de euro (adică 27% din total), urmată de către 
Luxemburg, (2 900 de miliarde de euro- adică aproape 21% din totalul 
european). Pe locul trei este Irlanda (1 200 de miliarde de euro- 8,5% din 
total). 


Dacă stăm strâmb şi judecăm drept, mai bine de jumătate din banii străini 


investiţi în UE au ajuns în trei state mici, dar extrem de bogate și cu 


legislații extrem de permisive. Cele peste 8 ooo de miliarde de euro care 
au fost investite în tripleta Olanda-Luxemburg-Irlanda au contribuit 
masiv la imensa bogăţie şi bunăstare din aceste state. Iar restul 
continentului a rămas să se descurce cu doar 6 000 de miliarde de euro 
investiţii din afara graniţelor. Iată, bunăoară, cea mai mare economie 
europeană, Germania, nu a absorbit până în 2021 decât 986 de miliarde 
de euro, de patru ori mai puţin decât Olanda şi doar de trei ori mai mult 
decât Ungaria. Franţa, a doua cea mai mare economie europeană, s-a 
bucurat de doar 845 de miliarde de euro investiţi din străinătate, Italia de 
doar 393 de miliarde de euro, iar Spania de 745 de miliarde de euro. Iar 
Turcia, cea mai populată ţară de pe continent abia a adunat 124 de 
miliarde de euro. Poate aşa se şi explică proasta performanţă economică a 
Italiei sau a Turciei. De altfel, nici sub-performanta Greciei nu se bucură 
de investiţii străine mai mari de 38 de miliarde de euro, mai puţin decât 


Bulgaria. 


Dacă ar fi să tragem o concluzie după aceste date primare, aceasta ar fi 

că acolo unde sunt mulţi bani investiţi din străinătate, acolo avem şi o 
mare bogăţie şi prosperitate, iar acolo unde investiţiile străine sunt mici în 
raport cu mărimea economiei, acolo și prosperitatea şi performanţa 
economică este scăzută. Ierarhia statelor UE după investiţiile străine 
făcute în piaţa respectivă, dar şi după investiţiile făcute din statele 


respective este şi aceasta extrem de sugestivă: 

Source: Eurostat (online data code bop_fdi6_pos) eurostat E 


Această ierarhie este, în figura de mai sus, sugestiv împărţită în trei 


cadrane: 


-primul, cu Olanda şi Luxemburg, ambele la altă scară în raport cu restul 
Europei, Olanda fiind cea mai internaţionalizată economie de pe 
continent, deţinând 27% din investiţiile străine din UE, dar fiind şi 
originea a 29% din investiţiile făcute de statele UE peste graniţele 


naţionale! 


-al doilea cadran cuprinde economiile mediu internaţionalizate din 
Uniune, de la Germania, Irlanda, Spania, Italia până la Ungaria, Austria, 
Polonia şi Cehia, state cu grade semnificative de internaţionalizare, dar cu 
mari discrepanțe între investiţiile primite şi cele realizate; de exemplu, 
Germania a investit peste graniță 11% din sumele investite de UE, dar a 
primit doar 7% din investiţiile străine din UE. Polonia şi Cehia deţin între 
1 şi 2% din sumele investite direct din străinătate în UE, dar nu au, decât 
într-o mică măsură, investiţii făcute în alte state, în vreme ce Ungara 
deţine peste 2% din totalul banilor investiţi de străini în UE, dar este şi un 


important furnizor de investiţii pentru alte state. 


-în fine, al treilea cadran cuprinde economiile cele mai puţin 
internaţionalizate, aici găsind state de la Portugalia şi Finlanda, până la 
micuţele Slovenia, Letonia, Croaţia, Lituania, dar şi două economii de 


dimensiuni medii, Grecia şi România. 


Concluzionând aceste două ierarhii, trebuie să reținem caracterul slab 
internaţionalizat al economiei noastre, faptul că un stat de dimensiunile 
României este atât de puţin permeabil investiţiilor străine indică şi o 
poziţie asumată de absent în afacerile europene şi globale. O naţiune, a 
şasea cea mai numeroasă din UE, care se mulţumeşte cu o poziţie codaşă 
în fluxurile de investiţii (atât cele intrate în ţară, dar şi cele ieşite din ţară) 
nu are cum să fie un jucător de care să se ţină seama, nici măcar în 
Europa, darmite pe plan global. Aceste clasamente indică, mai exact, 


faptul că România nu există pe harta economiei globale. 


Şi când te gândeşti că majoritatea românilor se cred sufocaţi de 
investitorii străini! Asta nu ne arată decât insuficienta dezvoltare a ţării, 
dacă un flux de investiţii modest din afara graniţelor poate să controleze 


mai mult de jumătate din economia noastră. 


Pentru o imagine cât mai completă să spunem şi că, din cele 14 000 de 
miliarde de euro investite pe continent, aproape 4 500 de miliarde de euro 
(o treime din total) reprezintă, de fapt, investiţii în vehicule financiare, de 
unde banii se investesc în restul Uniunii. Campioana banilor veniţi pentru 
crearea de SPE (special purpose entities- entităţi cu scopuri speciale ) este 
Luxemburg, cu peste 2 000 de miliarde de euro, urmată de Olanda ( 1 400 


de miliarde de euro) şi malta (390 de miliarde de euro): 

https://ec.europa.eu/eurostat/databrowser/view/bop_fdi6_pos/default/table?lang=en 


Interesant de observat că găsim astfel de investiţii (în entități/vehicule cu 
scop special) şi în două state estice: Ungaria (233 de miliarde de euro) şi 
Polonia (466 de milioane de euro- un nivel nesemnificativ). Este şi aceasta 
o explicaţie a faptului că, deşi apare ca un mare performer în recepţia de 
investiţii străine, Ungaria nu este şi un mare performer economic de 
ansamblu: pentru că vreo două treimi din acele investiţii străine doar 


tranzitează Ungaria, acolo îmbrăcând doar o haină europeană. 


Cât priveşte randamentul investiţiilor străine în pieţele în care au fost 


făcute, vorbim, însă de un cu totul alt clasament european, unitatea de 


măsură fiind rata profitului la investiţia realizată (rate of return- rata de 
recuperare anuală a investiţiei, adică cât anume câştigă investitorul anual 


la fiecare sută de euro investită). 


Cea mai mare rentabilitate a investiţiilor străine o regăsim în Polonia, 
Lituania, Irlanda şi Finlanda (peste 10%), urmate de către Suedia şi 
România (în jur de 9%). Printre codaşele rentabilităţii investiţiilor străine 
găsim Italia (undeva la 1%), Germania, Spania şi Portugalia (3-4%), 


Ungaria, Luxemburg şi Franţa (în jur de 5%). 


Iată un paradox: deşi randamentele banilor investiţi sunt duble în 
România față de Ungaria, străinii au preferat să investească la vecinii 
noştri! Ce au ungurii şi nu avem noi? Or fi oare masochişti toţi investitorii 
străini care aleg Budapesta în loc de Bucureşti? Răspunsurile par mult mai 
simple, atunci când vedem dimensiunea investiţiilor care pleacă din 
Ungaria (cu un randament extrem de mic, în jur de 3%) dar comparabile 
ca mărime cu investiţiile făcute în Ungaria: practic, pentru multe 
grupuri/fonduri de investiţii, Ungaria a devenit un hub de investiţii. Aici 
vin şi pleacă fluxurile de bani pentru o întreagă regiune, care cuprinde cu 
prioritate spaţiul fost iugoslav, dar include şi România. Da, despre asta 
este vorba, despre politica de poziţionare globală a Ungariei ca hub de 
investiţii. Aşa ne putem explica colosalele sume venite ca investiţii din 
origini „exotice” precum Taiwan, Singapore, Coreea de Sud sau Japonia. 
Nemaivorbind de China. Ţări importante, cu economii extrem de puternic 


internaţionalizate pe care noi le ignorăm cu tenacitate. 


Mai ţineţi minte momentul penibil în care premierul japonez Abe a 
aterizat la Bucureşti doar pentru a merge la Muzeul Satului, căci neuitatul 
Mihai Tudose a ales ziua respectivă pentru a demisiona din funcţia de 
premier, în ciuda „dictatorului” Dragnea? Ei bine, iată rezultatul multor 
ani în care mulţi mihaitudoşi au ignorat cu o aroganță greu de priceput 
marile şi prosperele economii din Asia. De asemenea, la acest rezultat a 
contribuit şi decizia criminală pe care a luat-o Bucureştiul de a refuza 
orice emisiune de obligaţiuni în yeni japonezi, deşi vecinii noştri au emis 
câte cinci astfel de emisiuni. A mai contribuit şi faptul că toate guvernele 
noastre au refuzat orice investitor important din Coreea, ba chiar i-a 


alungat pe aceştia şi de acolo de unde erau. 


Ce să mai spunem despre faptul că guvernele noastre au interzis cu 
desăvârşire orice contact cu Taiwan-ul, chipurile pentru a proteja relaţia 
cu China. Dar în ultimii ani, chinezii sunt trataţi la Bucureşti drept 
inamicul public nr. 1. Şi-atunci, mă întreb: de ce am alungat simultan şi 
investitorii chinezi şi pe cei taiwanezi? Care e logica unei astfel de poziţii 
ridicole? Vrea cumva Klaus Iohannis să devină păcăliciul de serviciu? Sau 
a început să ne placă poziţia de codaş? De elev vinovat care nu îndrăzneşte 


nici măcar să ridice capul din caietul în care oricum nu scrie nimic? 

